Je Perrins de Sentens, escuiers, fays savoir à touz que je ven et ai vendu, quité, baillié et delivré à touzjoursmais à noble damoisel Jehan de Chalon, signour d’Allay, mon signour, tout quanque j’ay, puis et doi avoir ou vaul d’Arbois, en quelque maniere que ce soit, especialment tout quanque j’ay ou leu que l’on appelle Verron, en vins, en vignes, en deniers, en blef, en ouille, en foaige, en terres arables et non arables, en bois, en cens, en costumes et en demeneures et en toutes autres choses, en quelque maniere qu’elles soient, pour le pris de quinze livres d’estevenans, bailliés et delivrées à moi entierement en bons deniers nombré. Lequex choses devantdites toutes ensamble et une chescune par li je cognois tenir en fié doudit monsignour Jehan; et me deveste des choses devantdites..; et promet... En tesmoignaige de verté, je ai requis et fait metre en ces lettres le seaul de la court du contey de Bourgoigne, que furent seignées par la main Pierre de Moilloy, en la presence Girart de Monbosum, le jour de feste saint Clement, l’an mil CC septante et huit.